钦定古今图书集成/方舆汇编/职方典/第1182卷 > 《河东书院记》前人
## 钦定古今图书集成/方舆汇编/职方典/第1182卷 > 《河东书院记》前人

齐安在江、淮间，最为穷僻，而国朝以来，名卿大夫多
辱居之。如王翰林、韩忠献公、苏文忠公，邦人至今乐
称，而于苏氏尤致详焉。至于河南两程夫子，则亦生
于是邦，而未有能道之者。盖王公之文章，韩公之勋
业，皆已震耀于一时，而其议论气节，卓荦奇伟，尤足
以惊世俗之耳目，则又莫若苏公之盛也。若程夫子，
则其事业湮郁，既不足以表于当年；文词平淡，又不
足以夸于后世。独其道学之妙，有不可诬者，而又非
知德者莫能知之。此其遗迹所以不能无显晦之殊，
亦其理势之宜然也。盖天圣中，洛人大中大夫程珦，
初仕为黄陂尉，秩满不能去，而遂家焉。实以明道元
年壬申生子曰颢，字伯淳。又明年癸酉，生子曰颐，字
正叔。其后十有馀年，当庆历丙戌、丁亥之间，摄贰南
安，乃得狱掾舂陵周公惇颐而与之游，于是二子因
受学焉，而慨然始有求道之志，既乃得夫孔、孟以来
不传之绪于遗经，遂以其所学为诸儒倡，则今所谓
明道先生、伊川先生是也。先生之学，以《大学》《论语》《中
庸》《孟子》为标准，而达于《六经》，使人读书穷理，以诚其
意，正其心，自家而国以达于天下。其道坦而明，其说
简而通，其行端而实，盖将有以振百世之沉迷，而纳
之圣贤之域。其视一时之词章事业，议论气节，所系
孰为轻重，所施孰为长短，当有能辨之者。而世非徒
不知好也，甚者乃目以为道学之邪气，而必剪灭。于
斯时也，苟无遭其伐木削迹焉，斯已幸矣，尚何望其
馀哉！今太守李侯乃能原念本始，追诵遗烈，立二夫
子之祠于学宫，以风励而作兴之。非其自信之笃，而
不以世之趋舍动其心，其孰能与于此？李侯名铣，字
诚之，其为此邦勤士爱民，固多可纪。特于此举，尤足
以见其操行之不凡，而非众人之所能及。是以因其
“《请记》而具论之，以告来者，使有考焉。”